送不浮弟歸金陵
作者：高斯得
朝代：宋

paragraphs: 分袂四百旬，盍簪三十日。
君來一何遲，君去一何疾。
題彼原上鴒，飛鳴不相失。
奈何緣薄宦，參辰各方一。
我鬚盡成絲，君紒纔如栗。
人生幾相見，歲月去如斥。
兩蘇欠同歸，二陸事堪慄。
天倫盎中薺，富貴劍頭蜜。
崏下饒蹲鴟，吳中富仙朮。
縱不死同丘，其可生異室。
願君解龜後，休汝毋他適。
建鄴水易滋，武昌魚多乙。
急來共藜羹，蔭此青林密。
春風棣華開，溪頭望歸鷁。